ביונסה
מורשת

הצלחתה של ביונסה הפכה אותה לאייקון תרבותי ואף זיכתה אותה בכינוי "קווין בי". קונסטנס גריידי, כתבת Vox, טענה כי השינוי של ביונסה מכוכבת פופ לאייקון בין–לאומי בוצע בשלושה שלבים עיקריים: הוצאת האלבום Beyoncé ב-2013, פרסומו של Lemonade ב-2016 וההופעה בפסטיבל קאוצ'לה ב-2018. ב-The New Yorker הכתירה מבקרת המוזיקה ג'ודי רוזן את ביונסה כ"מוזיקאית הפופולרית, החשובה והסוחפת ביותר של המאה ה-21". ג'יימס קליר עורך בספרו  Atomic Habits הקבלה בין הצלחתה של הזמרת לתמורות חשובות נוספות שפותחו בחברה המודרנית: ”במאה השנים האחרונים ראינו את פיתוח המכונית, המטוס, הטלוויזיה, המחשב הנייד, הסמארטפון וביונסה”. העיתון הבריטי "האובזרבר" הכתיר אותה כאמנית העשור בשנת 2009. בדצמבר 2024, בילבורד דירגו את ביונסה כ"כוכבת הפופ הגדולה ביותר של המאה ה-21" ברשימת עורכיהם, בזכות 25 שנות השפעה, התפתחות והשפעה תרבותית. טיילור סוויפט דורגה במקום השני ברשימה, למרות שהיא המובילה בנתונים סטטיסטיים (מכירות אלבומים, סטרימינג וסיבובי הופעות), ובילבורד נימקו את ההחלטה כך: ”ביונסה נחשבת למדד להשוואה עבור כל כוכבי הפופ האחרים במאה ה-21, בזכות הצלחתה המסחרית, יכולות הביצוע, ההשפעה התעשייתית והרגעים התרבותיים האייקוניים שלה.”.
כשכתב ל-Entertainment Weekly הבחין אלכס סוסקינד כיצד ביונסה הפכה למוזיקאית שהגדירה את אופיו של העשור השני של המאה ה-21. ”אף אחד לא שלט בתעשיית המוזיקה בעשור זה כמוה. השירים, השקות האלבומים, הנוכחות הבימתית, יוזמות הצדק החברתי שהפיקה ואסטרטגיית יחסי הציבור שלה שינו את האופן שבו אנו מגדירים את המושג "מוזיקה"”. המגזין NME חשב באופן דומה על השפעותיה בסצנת הפופ העכשווי, ואף הכליל אותה ברשימת "עשרת האמנים של העשור". בשנת 2018 כלל "רולינג סטון" את הזמרת ברשימת "100 אמני המילניום".
מבקרי המוזיקה ייחסו פעמים רבות לביונסה את המצאת סגנון השירה "סטקטו־ראפ", שהפך לבולט עם השנים גם בסוגות אחרות כמו פופ, R&B ודאנס. לקין סטארלינג מ-The Fader כתבה ששירתה החדשנית באלבומה השני של להקת דסטיניז צ'יילד, The Writing's on the Wall, המציאה תת־ז'אנר חדש של R&B.‏ סגנונה המיוחד שינה את פני המוזיקה העכשווית, והפך לצליל דומיננטי בסוגות הפופ והראפ. הוא עזר להרחיב את קשת ה-R&B וההיפ הופ, ומספר אמנים, כמו קניה וסט ודרייק, יישמו את הקדנצות הייחודיות של ביונסה גם בשיריהם. אהרון ויליאמס מ-Uproxx עקב אחר מספר אמני מפתח בסוגת הראפ שזכו להכרה בין־לאומית לאחר פריצתה של ביונסה, והצהיר כי סגנון שירתם הושפע רבות מה"סטקטו־ראפ". מייקל אריק דייסון חיזק את קביעתו של ויליאמס והוסיף כי היא לא מקבלת אזכור על הדרך המדהימה שבה שינתה את שיטת השירה של המוזיקה העכשווית.
ביונסה הפכה את האלבומים לפורמט המקובל להוצאת מוזיקה בסוגת ה-R&B. הדבר התחיל עם פרסום 4 ב-2011. בעוד שאמני R&B ויתרו על הוצאת אלבומים לטובת סוגת ה-EDM, בה הפורמט המקובל לפרסום יצירות מוזיקליות הוא סינגל, שאפה ביונסה להחזיר את מוקד ההתעניינות לאלבומים. בשנת 2013 הפכה את Beyoncé לזמין לרכישה כאלבום מלא ב-iTunes, במקום לפרסם את רצועותיו לרכישה בנפרד או את כולו בשירותי הסטרימינג השונים. קייטלין מנזה מ-Marie Claire כתבה כי בזכות מאבקה של ביונסה במעמד הסינגלים בתעשיית המוזיקה יוכלו מאזיני האלבום לשמוע אותו כמקשה אחת, כפי שנהגו פעם, תוך השמת דגש על נושאיו הליריים. כש-Lemonade יצא לאור ראו את ההדרגתיות בגיבוש ובהעברת המסרים באלבומיה של ביונסה. מייגן קרפנטייה מ-The Guardian טענה כי ביונסה החייתה את פורמט האלבום באמצעות פרסומו של Lemonade, שניתן להאזין לסיפוריו רק בשלמותו.
ביונסה ידועה בפיתוח מספר משפטי סלנג כמו "put a ring on it", לשון נקייה להצעת נישואין; "I woke up like this" ("התעוררתי כך"), שהתחיל טרנד של פרסום סלפי בבוקר עם ההאשטאג #iwokeuplikethis ו-"boy, bye", ששימש חלק ממסע הפרסום של הוועדה הדמוקרטית הלאומית בבחירות בארצות הברית (2020). כשאלבומה החמישי פורסם נטבע לראשונה המונח "אלבום חזותי" – אלבום שלכל רצועותיו הופק וידאו קליפ אינדיבידואלי. אמנים רבים, כמו פרנק אושן ומלאני מרטינז, החלו לעשות זאת גם באלבומיהם.
בינואר 2012 כינה המדען בריאן לסרד את Scapia beyonceae, זן של טבניים שנמצא בצפון קווינסלנד שבאוסטרליה, על שמה של ביונסה בשל שערות הזהב הייחודיות שעל בטנו. בשנת 2018 הכריזה עיריית העיר קולומביה שבקרוליינה הדרומית על "יום ביונסה", שמצוין מדי שנה ב-21 באוגוסט.
בנובמבר 2024, פורסם כי אוניברסיטת ייל תציע באביב 2025 קורס בשם "Beyoncé Makes History: Black Radical Tradition History, Culture, Theory & Politics through Music". הקורס יחקור את הקריירה של ביונסה, החל מאלבום הבכורה שלה בשנת 2013 ועד האלבום Cowboy Carter מ-2024 ויתמקד בהתפתחות הסאונד, האופנה והמדיה הוויזואלית של ביונסה לאורך השנים.